text: Alvorlig trafikulykke spærrer motorvej
  21 juni 2017 kl. 10.42
  To lastbiler har været involveret i en større trafikulykke på Sønderjyske Motorvej i sydgående retning mellem 63 Bramdrupdam og 64 Kolding V. 
  Kort før onsdag middag er to lastbiler kørt galt på E45 i sydgående retning, 1000 meter før Kolding V-afkørslen. Sydgående retning på motorvejen er nu lukket, imens oprydningsarbejdet er i gang. En lægehelikopter er ankommet ved ulykkestedet. Der må forventes forlænget rejsetid og kødannelser til ud på aftenen.
  Ifølge TV SYDs oplysninger er der to tilskadekomne. 
  Opdatering (12.58): Den ene chauffør var klemt fast. En lægehelikopter er bestilt til at flyve ham væk. 
  Opdatering (13.15): Øjenvidner fortæller, at den ene chauffør var steget ud af sin lastbil, fordi der var noget galt med køretøjet. Der kom så en lastbil og bragede ind i den parkerede lastbil bagfra. Chaufføren, der var steget ud, blev klemt fast.
  Opdatering (15.50): Der er fortsat massiv kø på motorvejen - og nu spreder trafikken sig til landevejene i takt med, at folk forsøger at køre udenom køen. 
  Opdatering (15.55): Èt spor er nu fartbart, men trafikken kører langsomt.
  Opdatering (17.00): Motorvejen er igen spærret, da der har været et nyt uheld samme sted.
  Opdatering (17.30): Èt spor er nu farbart igen.
  Opdatering (19.25): Der er fortsat kun et spor farbart. Der er to huller i vognbanen, der først kan blive lavet senere.
  